b'\n_START_ARTICLE_\nPersoonan rakenteellinen dissosiaatioteoria\n_START_PARAGRAPH_\nPersoonallisuuden rakenteellinen dissosiaatio-teoria eli traumateoria (engl. Structural dissociation of the personality) on merkitt\xc3\xa4vin traumaper\xc3\xa4isten h\xc3\xa4iri\xc3\xb6iden ymm\xc3\xa4rt\xc3\xa4miseen ja tutkimiseen sek\xc3\xa4 hoidon m\xc3\xa4\xc3\xa4rittelemiseen soveltuva, evolutiivisesti, neurobiologisesti ja loogisesti kokoava teoria, joka antaa k\xc3\xa4ytt\xc3\xb6\xc3\xb6n k\xc3\xa4sitteit\xc3\xa4 emotionaalisen trauman ja siit\xc3\xa4 syntyneen psykopatologian syvemp\xc3\xa4\xc3\xa4n ja yhten\xc3\xa4isemp\xc3\xa4\xc3\xa4n ymm\xc3\xa4rt\xc3\xa4miseen. Se laajentaa, yhdist\xc3\xa4\xc3\xa4 ja tarkentaa muita, pohjaltaan samoille havainnoille ja l\xc3\xa4hestymistavoille rakentuneita teorioita (mm. polyvagaalinen teoria), antaen t\xc3\xa4ten yhteisen kielen, trauman metateorian.\n_START_SECTION_\nHistoria\n_START_PARAGRAPH_\nDissosiaatio-k\xc3\xa4sitett\xc3\xa4 ja ilmi\xc3\xb6\xc3\xb6n liittyvi\xc3\xa4 dissosiaatioh\xc3\xa4iri\xc3\xb6it\xc3\xa4 voidaan m\xc3\xa4\xc3\xa4ritell\xc3\xa4 ja luokitella monella tavalla. Traumatutkimus ja sit\xc3\xa4 kautta dissosiaatio on historiassa ollut tieteen keski\xc3\xb6ss\xc3\xa4 katkonaisesti. Nykyisen traumatutkimuksen pohjalla vaikuttaa Pierre Janet\xe2\x80\x99n (1859-1947) teoriat, jotka 1970-luvulla nousivat uudelleen psykoterapian tutkimuskent\xc3\xa4lle, mutta vasta Onno van der Hartin ja kollegoiden useat julkaisut, joista merkitt\xc3\xa4vin on The Haunted Self, 2006, kokosivat aiemmin katkonaisen traumatutkimuksen yhteisen ymm\xc3\xa4rryksen ja pysyv\xc3\xa4n tieteellisen tarkastelun kohteeksi. T\xc3\xa4lle pohjalle siis rakentuvat nykyinen traumatiet\xc3\xa4mys, traumateoria eli persoonallisuuden rakenteellinen dissosiaatio-k\xc3\xa4sitteist\xc3\xb6 sek\xc3\xa4 tutkimus.\n_START_SECTION_\nPersoonallisuus ja integraatio\n_START_PARAGRAPH_\nPersoonallisuuspsykologiassa k\xc3\xa4ytetyt teoriat poikkeavat hiukan toinen toisistaan, mutta ne kaikki n\xc3\xa4kev\xc3\xa4t normaalin, terveen, aikuisen ihmisen persoonallisuuden integratiivisen prosessin ja kasvun tuloksena. Persoonallisuus n\xc3\xa4hd\xc3\xa4\xc3\xa4n my\xc3\xb6s biopsykologisten systeemien dynaamisena rakennelmana._NEWLINE_Yksil\xc3\xb6n integratiivinen kapasiteetti vaihtelee, mutta sen ollessa alhainen kyky liitt\xc3\xa4\xc3\xa4 raskaita, vastenmielisi\xc3\xa4 ja/tai traumaattisia kokemuksia osaksi persoonallisuutta ja henkil\xc3\xb6historiaa v\xc3\xa4henee tai estyy kokonaan ja syntyy persoonallisuuden rakenteellista dissosiaatiota. Integraatio onnistuessaan sis\xc3\xa4lt\xc3\xa4\xc3\xa4 synteesin, realisaation ja presentifikaation. Traumaper\xc3\xa4iset h\xc3\xa4iri\xc3\xb6t ovat synteesin ja realisaation h\xc3\xa4iri\xc3\xb6it\xc3\xa4. Persoonallisuuden rakenteellinen dissosiaatio on traumatisoitumisen yhteydess\xc3\xa4 n\xc3\xa4iden biopsykologisten tilojen kesken syntyneit\xc3\xa4 jakolinjoja, persoonallisuuden jakautumista erilaisiin alkumuotoisiin osiin.\n_START_SECTION_\nPersoonallisuuden jakautuminen osiin\n_START_PARAGRAPH_\nEmotionaalisen trauman kohdalla tapahtuva persoonallisuuden jakautuminen prototyyppisiin, alkumuotoisiin osiin ei tapahdu sattumanvaraisesti, vaan noudattelee todenn\xc3\xa4k\xc3\xb6isimmin evolutiivisesti m\xc3\xa4\xc3\xa4r\xc3\xa4ytyneit\xc3\xa4 \xe2\x80\x9djakolinjoja\xe2\x80\x9d/ "murtumalinjoja" eri toimintaj\xc3\xa4rjestelmien v\xc3\xa4lill\xc3\xa4. Mit\xc3\xa4 enemm\xc3\xa4n osia, sit\xc3\xa4 komplisoituneemmasta traumatisoitumisesta on kysymys.(terveyskirjasto 2014)_NEWLINE_Yksitt\xc3\xa4isen traumaattisen tilanteen (esim.auto-onnettomuus) yhteydess\xc3\xa4, jos integratiivinen kapasiteetti on yksil\xc3\xb6ll\xc3\xa4 ollut liian alhainen saattaa synty\xc3\xa4 primaarinen rakenteellinen dissosiaatio,joka tarkoittaa persoonallisuuden perustavaa jakautumista yhdeksi ANP:ksi ja EP:ksi. T\xc3\xa4ll\xc3\xb6in yksil\xc3\xb6n persoonallisuudessa yksi osa on kiinnittynyt evolutiivisesti m\xc3\xa4\xc3\xa4r\xc3\xa4ytyneeseen p\xc3\xa4ivitt\xc3\xa4iseen el\xc3\xa4m\xc3\xa4\xc3\xa4n sopeuttavaan toimintaj\xc3\xa4rjestelm\xc3\xa4\xc3\xa4n. T\xc3\xa4llaista osaa kutsutaan n\xc3\xa4enn\xc3\xa4isen normaaliksi persoonallisuuden osaksi (engl. apparently normal part of personality) nk. ANP. Se yritt\xc3\xa4\xc3\xa4 jatkaa el\xc3\xa4m\xc3\xa4\xc3\xa4, kuin traumaattista tapahtumaa ei olisikaan tapahtunut, muttei kykene integroimaan implisiittisesti tallentunutta, toisen persoonallisuuden osan kantamaa traumamuistoa, sill\xc3\xa4 se on menett\xc3\xa4nyt yhteyden siihen. T\xc3\xa4t\xc3\xa4 toista osaa, joka on kiinnittynyt traumaattisen kokemukseen kutsutaan emotionaaliseksi persoonallisuuden osaksi EP (engl. emotional part of the personality). EP:na yksil\xc3\xb6 kiinnittyy p\xc3\xa4\xc3\xa4asiassa toimintaj\xc3\xa4rjestelmiin, jotka liittyv\xc3\xa4t fyysiseen puolustamiseen ja kiintymyshuutoon. T\xc3\xa4llaista jakautumista n\xc3\xa4ytt\xc3\xa4isi luonnehtivan ainakin traumaper\xc3\xa4inen stressih\xc3\xa4iri\xc3\xb6 (engl.PTSD). Traumaoireille tyypillinen v\xc3\xa4ltt\xc3\xa4minen ja trauman uudelleen el\xc3\xa4minen, vaikeus muistaa ja samanaikainen vaikeus unohtaa, ymm\xc3\xa4rret\xc3\xa4\xc3\xa4n n\xc3\xa4iden dissosioituneiden persoonallisuuden osien v\xc3\xa4lisen\xc3\xa4 vaihteluna ja muutkin dissosiatiiviset traumaoireet rakenteellisen dissosiaation yll\xc3\xa4pit\xc3\xa4m\xc3\xa4n\xc3\xa4 sis\xc3\xa4isen\xc3\xa4 dynamiikkana._NEWLINE_Silloin kun trauma on \xc3\xa4\xc3\xa4rimm\xc3\xa4isen ylivoimainen ja /tai pitkittynyt saattaa tapahtua EP:n jakautumista yksitt\xc3\xa4isen ANP:n s\xc3\xa4ilyess\xc3\xa4 ennallaan. T\xc3\xa4m\xc3\xa4 sekundaarinen rakenteellinen dissosiaatio saattaa pohjautua erillisten puolustuksen ja toipumisen alaj\xc3\xa4rjestelmien v\xc3\xa4lisen integraation ep\xc3\xa4onnistumiseen. Esimerkki sekundaarisesta dissosiaatiosta on m\xc3\xa4\xc3\xa4ritt\xc3\xa4m\xc3\xa4t\xc3\xb6n dissosiaatioh\xc3\xa4iri\xc3\xb6 (engl.DDNOS). Terti\xc3\xa4\xc3\xa4risess\xc3\xa4 rakenteellisessa dissosiaatiossa my\xc3\xb6s ANP on jakautunut useampaan osaan. Silloin kysymyksess\xc3\xa4 on dissosiatiivinen identiteettih\xc3\xa4iri\xc3\xb6._NEWLINE_Persoonallisuuden dissosioituneet osat, huolimatta suuremmasta tai v\xc3\xa4h\xc3\xa4isemm\xc3\xa4st\xc3\xa4 autonomisuudestaan ja kehittyneisyydest\xc3\xa4\xc3\xa4n, ovat edelleen yhden persoonallisuuden osatekij\xc3\xb6it\xc3\xa4. N\xc3\xa4m\xc3\xa4 osat ovat sek\xc3\xa4 ep\xc3\xa4t\xc3\xa4ydellisesti integroituneita ett\xc3\xa4 niill\xc3\xa4 on jonkin verran psykobiologista p\xc3\xa4\xc3\xa4llekk\xc3\xa4isyytt\xc3\xa4. Ne saattavat my\xc3\xb6s jakaa useita valmiuksia ja sek\xc3\xa4 implisiittisi\xc3\xa4 ett\xc3\xa4 eksplisiittisi\xc3\xa4 muistoja. T\xc3\xa4ydellinen amnesia osien v\xc3\xa4lill\xc3\xa4 on eri ANP:den v\xc3\xa4lill\xc3\xa4 kuitenkin mahdollinen terti\xc3\xa4\xc3\xa4risen dissosiaation kohdalla sek\xc3\xa4 osittainen dissosiatiivinen amnesia traumaa v\xc3\xa4ltt\xc3\xa4v\xc3\xa4n ANP:n ja sit\xc3\xa4 kantavan EP:n v\xc3\xa4lill\xc3\xa4.(engl. lyh. DID). Useamman osan v\xc3\xa4linen yhteistietoisuus (engl. co-consciousness), osien v\xc3\xa4linen sis\xc3\xa4inen kommunikaatio tai yhden osan tunkeutuminen toiseen osaan ovat my\xc3\xb6s mahdollisia. (Trauma information on structural dissociation)'